
Spominska žalna slovesnost v spomin na Lamberta Ehrlicha
Društvo Združeni ob Lipi sprave in Teološka fakulteta Univerze v Ljubljani sta v torek, 26. maja 2026, na Streliški v Ljubljani pripravila spominsko žalno slovesnost v spomin na umorjenega prof. dr. Lamberta Ehrlicha.

Mašo je daroval upokojeni nadškof dr. Anton Stres

Zbrali smo v tej stolnici na dan, ko so leta 1942 odjeknili morilski streli in ubili prof. dr. Lamberta Ehrlicha, duhovnika, profesorja, misleca in domoljuba, na Streliški ulici nedaleč od tukaj v Ljubljani ter njegovega spremljevalca mladega študenta prava Viktorja Rojica. Njuna smrt je bila delo načrtovanega revolucionarnega nasilja, ki je želelo odstraniti ljudi drugačnega prepričanja, drugačne duhovne in narodne vizije, predvsem pa ljudi, ki so s svojo moralno avtoriteto predstavljali oviro totalitarni ideologiji.

Spomin nanj zato ni samo zgodovinski spomin. Je tudi moralno in duhovno vprašanje. Vprašanje resnice. Vprašanje človekovega dostojanstva. In vprašanje narodne sprave, ki brez resnice nikoli ne more postati resnična.

Knjiga modrosti, ki smo jo poslušali, pravi: »Duše pravičnih pa so v Božji roki.« To je temelj krščanskega pogleda na zgodovino. Človeška moč lahko človeka utiša, ne more pa uničiti resnice njegovega življenja. Krivične obtožbe lahko začasno zasenčijo pravico, ne morejo pa je utišati za vedno. Nasilje lahko izbriše 'človeka iz javnega prostora, ne more pa izbrisati njegovega pričevanja iz Božjega spomina.

Lambert Ehrlich je pripadal generaciji slovenskih katoliških izobražencev, ki so razumeli, da narod brez duhovnih temeljev izgubi svojo notranjo svobodo. Bil je človek evropske širine, znanstvenik, etnolog, profesor in globoko veren duhovnik. Toda prav njegova intelektualna jasnost in moralna neodvisnost sta postali nevarni za revolucionarno logiko, ki ni dopuščala drugače mislečih.

Vsaka totalitarna ideologija namreč prej ali slej zahteva popolno oblast nad človekom. Ne samo nad zunanjimi dejanji – to počne vsaka diktatura. Totalitarizem pa se izživlja nad človekovo dušo in srcem, nad njegovo notranjostjo, njegovim mišljenjem, vestjo in spominom. Kdor temu nasprotuje, postane sovražnik. In prav zato so bili številni duhovniki, profesorji, kmetje, podjetniki, študenti in kulturniki nasilno odstranjeni kot ovira revoluciji. Med njimi tudi Lambert Ehrlich
Toda evangelij nam danes govori nekaj globljega. Kristus pravi: »Če pšenično zrno ne pade v zemljo in ne umrje, ostane samo; če pa umrje, obrodi obilo sadu.«

To je razodetje skrivnosti zvestobe. Resnica pogosto dozori skozi trpljenje.

Pričevanje pogosto postane razumljivo šele pozneje. Marsikaj, kar je bilo desetletja zamolčano, se danes vrača v naš zgodovinski spomin. Ne zato, da bi odpirali nove delitve, ampak da bi narod končno mogel dihati z obema pljučnima kriloma resnice.

Kristjan ne sme živeti iz maščevanja. Toda prav tako ne sme živeti iz pozabe. Sprava ni pozaba. Mir ni molk. Mir temelji na priznanju resnice in na spoštovanju dostojanstva vseh žrtev, a brez maščevalnosti in sovraštva. Namesto njiju stopa sočutje, občudovanje poguma žrtev in vzpostavljanje pravične presoje dejstev.

Ko danes molimo za prof. dr. Ehrlicha, molimo tudi za očiščenje zgodovinskega spomina slovenskega naroda. Molimo, da bi zmogli razlikovati med odporom proti okupatorju in revolucionarnim nasiljem, ki je pod krinko osvoboditve pogosto obračunavalo z lastnim narodom. Ta razločitev ni ideološko vprašanje, ampak vprašanje moralne odgovornosti do zgodovine, vprašanje resnicoljubnosti.

Hkrati pa nas spomin na Ehrlicha obvezuje tudi danes. Kajti vsaka doba pozna skušnjavo ideološke izključitve. Vsaka doba pozna pritisk na človekovo vest. In vsaka doba potrebuje ljudi, ki ostanejo zvesti resnici tudi tedaj, ko to nekaj stane.

Lambert Ehrlich nam zato ne govori le o preteklosti. Govori nam o pogumu duha. O odgovornosti izobraženca. O pokončnosti kristjana, katoličana. O človeku, ki je razumel, da narod ne živi samo od ekonomije in politike, ampak predvsem od moralne in duhovne resnice.

Na koncu pa ostaja največje krščansko upanje: da smrt nima zadnje besede.

Kristusovo vstajenje pomeni, da nasilje ni končni sodnik zgodovine. Brez Jezusovega in našega vstajenja bi zgodovina ostala dokončna zmaga krivice. 'Žrtve nasilja, mučenci in nedolžni bi ostali brez dokončne pravice. Vstajenje zato pomeni tudi Božjo eshatološko pravičnost. Zadnja beseda pripada Bogu. Vsi, ki so doživeli krivico, smejo upati, da ne bo vedno ostalo tako. Zato je lahko krščanski spomin hkrati resnicoljuben in spravljiv, žalosten in upajoč, saj so »duše pravičnih v Božji roki«.

